b'\n_START_ARTICLE_\nPrstac\n_START_SECTION_\nOpis\n_START_PARAGRAPH_\nPrstac je duguljasti \xc5\xa1koljka\xc5\xa1 ovalnog valjkastog oblika, prosje\xc4\x8dne du\xc5\xbeine oko 9 cm, mo\xc5\xbee rasti i do 15 cm, simetri\xc4\x8dnih lju\xc5\xa1tura koje su izvana kestenjaste boje i pro\xc5\xa1arane elipsastim krivuljama koje poput godova ozna\xc4\x8davaju godine prstaca. Prosje\xc4\x8dna te\xc5\xbeina prstaca je oko 2 dekagrama, a mo\xc5\xbee te\xc5\xbeiti i do 10 dkg. Nastanjuje litice i samostalna kamenja u kojima izlu\xc4\x8divanjem kiseline bu\xc5\xa1i rupu prikladnu svojoj veli\xc4\x8dini. Jo\xc5\xa1 kao larva prstac prijanja za stijenu i zapo\xc4\x8dinje s njenim bu\xc5\xa1enjem, a rastom prstaca raste i \xc5\xa1upljina koju nastanjuje. \xc5\xbdivi u kolonijama u kojima mo\xc5\xbee biti do 300 jedinki po metru kvadratnom.\n_START_SECTION_\nRasprostranjenost\n_START_PARAGRAPH_\nPrstaci su rasprostranjeni diljem sjeveroisto\xc4\x8dnog dijela Atlantika, u cijelom Sredozemlju uklju\xc4\x8duju\xc4\x87i Jadransko more te u Crvenom moru.\n_START_SECTION_\nGospodarska vrijednost\n_START_PARAGRAPH_\nPrstaci se smatraju izuzetnom delikatesom, ali je njihov izlov od 1995. godine najstro\xc5\xbee zabranjen u cijelom priobalnom podru\xc4\x8dju Hrvatske. Izlov prstaca, uz neophodno razbijanje samostalnih stijena i \xc4\x8ditavih litica, dovodi do potpunog uni\xc5\xa1tenja cijelih podmorskih stani\xc5\xa1ta za \xc4\x8diju su obnovu ponekad potrebna i desetlje\xc4\x87a. Zbog toga su prema Zakonu o morskom ribarstvu u Hrvatskoj predvi\xc4\x91ene visoke nov\xc4\x8dane kazne koje se kre\xc4\x87u od 5 000 do 15 000 kuna za fizi\xc4\x8dku osobu, za obrtnike od 10 000 do 150 000 kuna, za odgovornu osobu u poduze\xc4\x87u i u gospodarskom ribolovu od 10 000 do 30 000 kuna te za tvrtke od 20 000 do 300 000 kuna. Za me\xc4\x91udr\xc5\xbeavni \xc5\xa1verc prstaca, kojim se izbjegavanjem carinskog nadzora kr\xc5\xa1i kazneni zakon, predvi\xc4\x91ena je kazna zatvora od \xc5\xa1est mjeseci do pet godina, a ako je rije\xc4\x8d o organiziranoj grupi kazne mogu biti od jedne do osam godina zatvora. Osim Hrvatske izlov prstaca je zabranjen i u nekim drugim zemljama poput Italije, Slovenije, Francuske, Gr\xc4\x8dke, Crne Gore, a odnedavno i Albanije.'